Najprv by sme sa rozlúčili už bývalými členmi, ktorí umreli v r. 2020. Sú to: Ing. Imrich Čorba z Trebejova, Stanislav Jusko z Družstevnej pri Hornáde, Andrej Kristan Herľany, Štefan Pčola z Družstevnej p. H., Prof. Dušan Kniewald z Košíc, Vincent Krupeľák Nováčany. 

Vážené dámy, vážení páni.

Hodnotiaca správa
Výbor ZO AVS KE zasadal v r. 2020 5 x. Riadil sa plánom výborových schôdzí. Výbor zasadal v mesiacoch január, február a marec. V marci bol zaznamenaný prvý pozitívny prípad na Covid 19 na SR a zavádzali sa opatrenia proti šíreniu covidovej chrípky. Bol vyhlásený mimoriadny stav, zatvorili sa školy. A pokračovalo to testovaním obyvateľstva na chrípku, zavádzaním karantény pre pozitívnych ľudí a ľudí, ktorí prišli zo zahraničia, zákaz vychádzania, tzv. lock downy, zatváranie reštaurácií atď.  Výbor zasadal potom až v auguste v našej garáži na Rožňavskej ulici a potom ešte v septembri 2020 a potom zase začali tvrdé opatrenia. 

Výbor pracoval v zložení predseda Eduard Grega, tajomník Ing. Jaroslav Gasper, osvetový referent Ing. Dušan Dudjak, zdravotný referent Ing. Imrich Harman, a ďalší členovia výboru sú Milan Tóth zo Sene, Milan Kopčo a Jozef Kľučár. Na výbor boli pravidelne pozývaní aj Michal Šimko, Richard Gaško,  Dominik Pošivák a Slavomír Kántor ako nádejní funkcionári do budúcna. Teraz by sme mali uskutočniť v našej ZO voľby. Posledné voľby v našej ZO sa uskutočnili 28. februára 2016, to znamená, že výbor pracoval v tomto zložení plných 5 rokov. Jediná zmena nastala na poste člena RK, kde na VČS 2. 02. 2019 abdikoval JUDr. Pavol Dorič a na jeho miesto bol kooptovaný Gustáv Černik. Na VS sa prejednávala príprava VČS, objednávanie liečiv, plnenie uznesení z VČS, prehliadky včelstiev, vč. nedeľa v Trebejove, výstava v BZ , objednávanie časopisov atď. 
Z NPSRSV sme v podpornom období 2019-2020 čerpali prostriedky v sume 27 577,70 €. Z roka na rok čerpáme stále viac prostriedkov, je pravda, že nám pribúdajú aj včelári a včelstvá. Od kedy sme odišli zo SZV a vstúpili sme do AVS, máme preplatené všetky požiadavky v maximálne možnej sume. Nikomu nebolo krátené. Čerpali sme prostriedky na 2 prednášky, publikačnú činnosť, techn. pomoc, nákup liečiv, aplikácia aerosolu, prehliadky včelstiev, sezónny presun včelstiev, nákup včelích matiek. Už aj teraz začalo nové podporné obdobie, takže tí, ktorí máte naplánovanú kúpu, môžete už nakupovať. Vlastne od 1. augusta 2020.
Opätovne nám narástol počet členov v r. 2020. Počet nám narástol až na 450 členov, čo je o 48 viac ako v r. 2019. Takže zatiaľ sme dosiahli maximum v počte členov ale aj včelstiev. Počet včelstiev máme najvyšší čo sa týka všetkých včelárskych organizácií na SR, v r. 2020 sme dosiahli 7 175 včelstiev. Členské na rok 2021 zaplatilo 459 členov. Členov máme zo celého SR. Najviac máme z košického kraja 388 členov, potom je PO 20, potom nasleduje NR kraj s 15 členmi, ďalej ZA 9 členov, BB traja a zo západného SR t.j. TT, TR a BA máme po jednom členovi z každého kraja. Dotácia na opeľovaciu činnosť nám nabehla na účet 22. decembra 2020. Bol problém s vyplácaním dotácií, keďže boli v platnosti vládne opatrenia ohľadom covidovej chrípky. Veľmi nám pomohol p. Pavúk, ktorý nám umožnil vydávať dotácie v jeho predajni na poštovej ulici.
Dotácia na opeľovaciu činnosť činila 4 €/včelstvo. Spolu za ZO to bolo 30908 €. Dotácia sa vydávala na počet včelstiev v CEHZ k 31. máju 2020. Tí, ktorí získali včelstvá až po tomto termíne alebo neboli v CEHZ nedostali dotáciu. 
August-september boli urobené prehliadky na MVP v okrese KE-mesto + kvôli zisťovaniu počtu včelstiev, ktoré  treba nahlásiť do CEHZ ku 5. sept. bežného roka. Z RVPS KE-okolie nemáme už druhý rok uzatvorenú zmluvu o prehliadkach včelstiev. Vieme, že niektorí AÚVL podpísali samostatne dohody o prehliadkach s RVPS KE-okolie. Zdravotný stav včelstiev je v plnej kompetencii ŠVPS. Minulý rok boli objednané lieky v počte avartin 501 balení /nárast/, Ekopol 761 balení /nárast/, Formidol 68 balení /pokles/, gabon 24 balení /pokles/, Varidol 125mg 734 ks /nárast/, varromed 13 ks /rovnako/ a fumigačné pásiky 64 balení /nárast/. Lieky objednávame od predajcov, ktorí dajú najnižšie ceny. Ekopol sme objednali priamo od akreditovaného dovozcu p. Černákovej, ktorá je aj našou členkou. Avartin sme objednali tiež priamo u výrobcu, čiže sme mali opäť nižšie ceny ako cez predajcov a ostatné lieky objednali u f. MEDE z Lehníc, ktorá má dlhodobo najnižšie ceny. Je to síce takto pre nás zložitejšie, musíme vystaviť tri faktúry a tiež pri preplácaní je s tým viacej roboty, jak keby sme objednali lieky na jednu faktúru u jedného dodávateľa. Nikdy sme neobjednávali lieky cez p. Jókaya ani cez SOŠ pod Bánošom, ktorú preferovali v SZV, ale sú tam aj najvyššie ceny. Kto si lieky objedná, mal by si ich aj vybrať. Máme to aj v uznesení, že kto si lieky neprevezme, mali by ich dotyční zaplatiť ak sa ich nepodarí predať ďalším záujemcom. Zase vám tie lieky nikto neprinesie až domov alebo rovno do úľa. Treba si po ne prísť v termín keď sa vydávajú tieto lieky. A hlavný termín výdaja liečiv je na včelárskej nedeli. Keď si niekto zakúpi lieky mimo ZO, tieto lieky sa nepreplácajú. 
Na kočovanie čerpali financie 25 členovia čo je nárast o troch členov oproti minulému roku. Šiesti naši členovia boli v r. 2020 aj členmi Združenia chovateľov vč. matiek, z toho štyria sú z KE a okolia. Kočovníci aj chovatelia matiek si musia dať vyšetriť melivo zo zmesnej vzorky max. 25 včelstiev do konca marca. Kočovníci musia z takého množstva včelstiev koľkými kočujú a chovatelia matiek z minimálne 35- tich včelstiev. Kočovníci musia elektronicky nahlásiť plán kočovania a až tak môže RVPS vydať sprievodný doklad. 
VČS sa minulý rok konala 8. februára 2020 na UVLF, Komenského 73, KE. Zúčastnilo sa ho 151 našich členov a ako hosť bola prítomná p. Kubínová za OZ Slovenskí včelári. V uznesení prijatých na VČS sme schválili rozpočet na rok 2020, paušálny mesačný príspevok tajomníkovi vo výške 180 € mesačne, preplatenie škodovej udalosti p. Ihnátovi z Nižnej Hutky vo výške 520 € a vyradenie hnuteľného majetku na včelárskej paseke. 26. júla 2020 sa uskutočnila v Trebejove včelárska nedeľa, kde sa ako vždy vydávali lieky a podával sa guláš a pivo. Bola možnosť zakúpenia včelárskych pomôcok – p. Majerník a p. Pavúk. Keďže sa Apislavia v Minsku zrušila kvôli protipandemickým opatreniam, tak sa prestali aj prípravy na zájazd do Minska.
Prednášky pre členov sa konali v roku 2020 2x a to 4. a 5. februára v BZ UPJŠ – prednášala Ing. Hanulová na tému Botanika vo včelárstve a Ing. J. Gasper na tému prevencia chorôb včiel. 
Od 8. novembra do 24. novembra 2019 sa mala konať v BZ UPJŠ v KE výstava s názvom „Včelárstvo“. Ale kvôli vyššie spomenutým opatreniam pandemickej komisie sa výstava neuskutočnila. 
Celoslovenská AVS má 7 ZO a podľa CEHZ mala k 31. 12. 2020 871 členov a 18 006 včelstiev. AVS funguje bez hádok, tajomníkom aj zastupujúcim predsedom je Ing. Jaroslav Gasper, čiže tajomník košickej ZO. V SZV to nie je jednoduché, lebo stále je vo VV SZV opozícia voči predsedovi Ing. Rusnákovi, ktorý bol zvolený po Ing. Gálovi za predsedu SZV. AVS je tretia najväčšia organizácia na SR, po SZV a SVS z 12 včelárskych organizácií zaevidovaných v CEHZ.
3. januára 2020 sa uskutočnilo posedenie s najstaršími členmi našej ZO. Vyšiel o tom aj článok v Slovenskom včelári. Pozvaných bolo 19 členov, min. vek v roku 2020 bol 83 rokov. Z týchto pozvaných sa ho zúčastnilo 6 ľudí, ktorým to zdravotný stav a aj možnosť dopravy umožnil. Najstarší zo zúčastnených bol Ján Krátky zo Slanca, ktorý dovŕšil v r. 2020 89 rokov, druhým najstarším bol I. Ilenin a ďalší účastníci boli: Ladisalv Maléter z KE, Ján Humeník a Prof. Dušan Kniewald z KE a Július Kovalčin z KE. Posedenie sa konalo v „Ležiacej bosorke“ na Terase.
Časopis „Slovenský včelár 2021“, si objednalo 133 členov + 10 členov výboru, čiže spolu 143 ks. Je to viac o 10 ks oproti minulému roku. Čas. Včelár sme objednali 10 ks, čo je naopak o 12 ks menej ako minulý rok. Okrem toho ste si ešte objednali čas. Moderní včelar 21 ks a OVP 7 ks.
Rok 2020 sme začínali so sumou 12 588,16 € a hospodársky rok sme ukončili so sumou 15889,85 €. Rozpočet schválený na minulej VČS bol aj dodržaný. Príjmy sme mali vyššie ako bol plán a výdavky sme mali nižšie ako boli plánované. 

V r. 2020 nám nebola hlásená žiadna škodová udalosť. Na základe uznesenia z VČS bola vyplatená škodová udalosť z r. 2019 p. Ihnátovi z Nižnej Hutky v sume 520 €. Rok 2020 sme ukončili na SVPF so sumou 3937,10 €. Keďže sa na účte SVPF nachádza dosť peňazí navrhujeme v uznesení znížiť platbu poistného za jedno včelstvo z 0,10 € na 0,05 € pri vyberaní členského na rok 2022.
Paseka vo Vyšnom Opátskom je v prenájme u Ivony Popovičovej, ďalšia nehnuteľnosť je garáž zakúpená na Terase. Bola do nej premiestnená knižnica z paseky, ale ukázalo sa, že aj garáž je vlhká a tak nevhodná na uskladnenie kníh a časopisov. Navrhujeme kúpiť odvlhčovač a nainštalovať ho do garáže. Ak by mal niekto lepší nápad ako ochrániť knihy a časopisy, prípadne kde ich uskladniť, môže v diskusii navrhnúť. V evidencii ešte ostáva zosilovač Tesla s reproduktormi a mikrofonom, ktorý sa nachádza u Milana Tótha v Seni, ďalej agregát s kompresorom, plátno a vlajka u predsedu Gregu, pokladnička, dataprojector, fotoaparát, notebook a tlačiareň u tajomníka Gaspera. 
Ďakujem Vám veľmi pekne a v diskusii sa môžete vyjadriť ku jednotlivým témam. Tajomník ZO AVS KE, Ing. Jaroslav Gasper PhD.
